Neumünder
Neuimyyler (Deuterostomia) oder Zwaitmyyler nännt mer diejenige zwoosytig symmetrisch ufböute Dierer (Bilateria), wu in dr Embryonalentwicklig vum Darm s Urmuul (Blastoporus) zum After wird un s Muul sekundär us em Urdarm (Archenteron) durebricht (Deuterostomie).

Wisseschaftligi Bedytig 
Deuterostomi isch traditionell-morfologisch e wichtig Merkmol gsii go eso verschideni Gruppe wie d Chordata, d Hemichordata un d Echinodermata as Abstammigsgmainschaft zämmezfiere. Wievyl Bilateriergruppe im Taxon Deuterostomia yyzordne sin, isch aber langi Zyt umstritte gsii, wel Deuterostomi zem Byschpel au bi dr Pfyylwirmer un e Dail Lophophorata ufdritt, un au bi ne Dail Saitewirmer un Gliiderfießer.

Mit dr molekularbiologische Verwandtschaftsforschig het mer die Frog chenne kläre. Doderno bilde d Chordata, d Hemichordata un d Echinodermata wirkli ne Abstammigsgmainschaft, di räschtlige Gruppe mit Deuterostomi gheren aber nit derzue.

Syschtematik 

Zue dr Neimyyler ghere drei rezänti un ai uusgstorbene Dierstamm:

 Chordadierer (Chordata) mit dr Manteldierer (Tunicata), dr Lanzettfischli (Acrania) un dr Wirbeldierer (Vertebrata, syn. Craniota)
 Stachelhyter (Echinodermata) unter anderem mit dr Seestärn un dr Seeigel
 Chiimelochdierer (Hemichordata) mit dr Fliigelchiimer (Pterobranchia) un dr Aichelwirmer (Enteropneusta)
 † Vetulicolia. Nume us em Untere un Mittlere Kambrium bekannt.

Aktuälli phylogenomischi Arbete wyse des Schema uf:

 Deuterostomia
 Ambulacraria
 Echinodermata
 Hemichordata
 Chordata
 Acrania
 Olfactores
 Tunicata
 Craniata

Uffellig isch an däre Syschtematik vor allem s nei Monophylum Olfactores, wu d Tunicata un d Craniata zämmefasst. Doderzue bilde d Acrania d Schweschtergruppe. Des widerspricht dr traditionälle Uffassig vu dr verglychende Morfologi, wu d Acrania un d Craniata zum Monophylum Notochordata zämmefasst. In dr dargstellte aktuälle Syschtematik wäre ne Dail gängigi Gruppenäme us unterschidlige Grind nimi brucht:
 Ambulacralia- Synonym zue Ambulacraria
 Cephalochordata - Synonym zue Acrania
 Chordonia - Synonym zue Chordata
 Coelomopora - Synonym zue Ambulacraria
 Craniota - Synonym zue Craniata
 Euchordata - Synonym zue Notochordata
 Myomerozoa - Synonym zue Notochordata
 Notochordata - Paraphylum us Acrania un Craniata
 Notoneuralia - Synonym zue Deuterostomia
 Urochordata - Synonym zue Tunicata
 Vertebrata' - Synonym zue Craniata
 Xenambulacraria - E Taxon, wu Ambulacraria un dr Dierstamm Xenoturbellida umfasse sott. No andere Studie, dodrunter ere aktuälle, ghere d Xenoturbellida aber schyns iberhaupt nit zue dr Deuterostomia un sin ender Verwandti vu dr Acoelomorpha. dodergege stehn anderi aktuälli Untersuechige vu ihrem mitochondriale Genom, wu d Yyornig as basali Deuterostomia unterstitze.

Lueg au 
 Urmyyler (Protostomia)
 Syschtematik vum Dierryych

Fueßnote

Weblink 

Vilzelligi Dier